Predkladacia správa 

Dňa 11. marca 2011 postihlo Japonsko  mimoriadne ničivé zemetrasenie o sile 9,0 stupňa Richterovej stupnice s následnými ničivými vlnami cunami, ktorého dôsledkom je podľa  súčasného odhadu najmenej 10 000 obetí na ľudských životoch a materiálne škody cca 35 miliárd USD.

Po štyroch výbuchoch a následnom požiari v jadrovej elektrárni Fukušima I spôsobených zemetrasením sa zvýšila hladina radiácie nielen v bezprostrednom okolí elektrárne ale aj v hlavnom meste Japonska Tokio. Úroveň radiácie je údajne „veľmi vysoká", pričom je stále "veľmi vysoké riziko", že nastanú ďalšie úniky radiácie. Z ohrozenej zóny už bolo  evakuovaných vyše 200-tisíc ľudí.

Japonská vláda sa snaží riešiť dôsledky prírodnej katastrofy predovšetkým vlastnými prostriedkami. Predbežne však požiadala Európsku úniu o prípadnú materiálnu a záchranársku pomoc. V dôsledku toho Európska únia aktivovala mechanizmus na poskytnutie pomoci s požiadavkou na prípravu síl a prostriedkov a následné informovanie Monitorovacieho a informačného centra Európskej únie o pripravenosti jednotlivých krajín.

Predkladaný materiál poskytuje informáciu o možnostiach poskytnutia humanitárnej pomoci v rámci Ministerstva vnútra Slovenskej republiky pre prípad obdržania žiadosti o pomoc Japonsku a informáciu o možnom riešení situácie v prípade zásahu územia Slovenskej republiky rádioaktívnym spádom. 

Materiál má informatívny charakter, nezasahuje do pôsobnosti iných  orgánov verejnej správy a nevyplývajú z neho pre tieto orgány nijaké úlohy. Z tohto dôvodu sa v súlade s ustanovením čl. 10 ods. 7 písm. a) Smernice  na prípravu a predkladanie materiálov  na rokovanie vlády Slovenskej republiky predkladá  bez medzirezortného pripomienkového konania.